Diewe besteel PTA-kinderhuisDie ingang van die President Kruger Kinderhuis. Foto: Verskaf “Een van ons drywers het vanoggend by die motorhuis aangekom en gesien dit is besteel,” het Retha van der Merwe, ŉ bemarker van die kinderhuis, Woensdag aan Maroela Media gesê. “Die inbraak het heel waarskynlik in die vroeë oggendure plaasgevind. Niemand het iets gesien of gehoor nie.” Die personeel moes inderhaas ŉ plan beraam om die 63 kinders by hul onderskeie skole te kry. “Die kinders wie se skole naby die tehuis is, het skool toe gestap. Die res is in personeel se motors en met twee bussies, wat Kilnerpark Sekuriteit en Laerskool Nellie Swart vir ons geleen het, na hul skole geneem. Van die kinders was darem net ŉ uur laat vir skool.” Van der Merwe het gesê dit is hartseer dat die mensdom só ver sal daal om ŉ kinderhuis te besteel. “Buiten die bussies en fietse wat gesteel is, is ons nog nie in die stadium bewus van enigiets anders wat gesteel is nie. Ons is net baie dankbaar dat niemand seergekry het nie.” Een van die bussies is reeds met behulp van ŉ ingeboude opsporingstoestel tot by ŉ hof in ŉ dorp in Mpumalanga opgespoor. Dit bussie is egter nog nie terug by die tehuis nie, en hulle weet nog nie in watter toestand dit is nie. Die ander bussie is nog nie opgespoor nie. Dit is ŉ wit Toyota Hi Ace-minibus met die registrasienommer VXH975GP. Die kinderhuis, wat tydens die Tweede Wêreldoorlog sy deure oopgemaak het, het in Oktober sy 75ste bestaansjaar gevier. Die kinders wat daar versorg word, is tussen twee en 18 jaar oud. Die kinders word by die huis op grond van ŉ hofbevel geplaas as gevolg van verskeie redes soos gesinsgeweld, ouers se verslawing aan afhanklikheidsmiddele, molestering, tekort aan versorgingsmiddele en ander traumaverwante oorsake. “Ons is baie afhanklik van vervoer en doen nou maar krisisbeheer. Die veiligheidsmaatskappy en laerskool het hul bussies aan ons beskikbaar gestel om in ŉ noodgeval te gebruik,” het Van der Merwe bygevoeg. Die tehuis is afhanklik van skenkings en borge. Die tehuis het Woensdag ŉ kennisgewing aan hul gereelde borge gestuur om hulle van hul nood in te lig. “Ons moet so gou as moontlik ŉ plan beraam om die kinders se fietse en die bussie te vervang. Enigiemand wat wil help kan my by 012 332 1366 skakel,” het sy gesê. Die Villieria-polisie ondersoek die diefstal.